Der er stor forskel på, hvor stor en andel af ældreplejen i kommunerne, der er faglært personale. I Region Nordjylland er det i gennemsnit hver femte medarbejder, der er ufaglært. Værst står det til i Rebild Kommune. Her er det hver tredje medarbejder, der er ufaglært. Det viser en ny analyse fra fagforbundet FOA. Faktisk er der kun to kommuner i landet, der har en højere andel af ufaglærte. Og det er Københanvs og Aarhus Kommune som har henholdsvis 35 og 37 procent ufaglærte i ældreplejen. Herunder kan du se, hvor mange ufaglærte, der er i ældreplejen i din kommune. Faglærte må løbe stærkt Bare de seneste fem år er der sket et skred i antallet af faglærte i sektoren i Nordjylland. Tilbage i 2017 var der i gennemsnit blot 10,2 procent af medarbejderne i ældreplejen, der var ufaglærte. Nu, i 2022 er antallet fordoblet. 20,3 procent er i gennemsnit ufaglærte. - Dem, der tror, at et stærkt omsorgsgen er nok til at varetage et job som social- og sundhedsassistent eller -hjælper, mangler en helt basal forståelse for ældreplejen. Rigtig mange opgaver kræver kompetencer, som man skal være uddannet for at have. De opgaver bliver der færre medarbejdere om at løse, når andelen af ufaglærte stiger, siger Mona Striib, der er forbundforman i FOA. Hun oplever, at de faglærte nu skal løbe ekstra stærkt for at få enderne til at nå sammen.
FOA har fået foretaget en analyse, der viser at antallet af ufaglærte i ældreplejen er eksploderet de seneste fem år.